Tisztelt HR Menedzser! (Ha tudjuk az illető nevét, írjuk oda, úgy mindjárt személyesebb lesz a jelentkezés.)

Az OnMa Kft. által meghirdetett online marketing munkatárs pozícióra jelentkezem. Tapasztalt digital marketing szakemberként rendelkezem az állás betöltéséhez elengedhetetlen tudással, kreativitással és üzleti tapasztalattal, ami az ügyfelek termékeinek, szolgáltatásainak sikeres piaci bevezetéséhez illetve marketingjéhez szükséges.

Készségeim, tapasztalataim a következők: social media menedzsment, SEO ismeretek, grafikák készítése, HTML és CSS menedzsment, weboldal szerkesztés és online marketing kampányok végrehajtása. Öt évig szabadúszóként dolgoztam, ügyfeleim közösségi média platformjait kezeltem. Volt, hogy egyszerre 15 ügyfél social media megjelenését menedzseltem. Az egyik legjelentősebb eredményemet Instagramon értem el, amikor az egyik profilon 20 ezer fős követőtábort építettem. A marketingstratégiát mindig az ügyfél célcsoportja preferenciáinak figyelembevételével építem fel.

Van tapasztalatom márkák dedikált honlapjának működtetése terén is, ami ma alapvető feltétele egy sikeres marketing kampánynak. Tisztában vagyok az online jelenlét jelentőségével, a fogyasztókkal/kliensekkel való kapcsolatépítés fontosságával, mert csak így lehet lojális követőtábort építeni. A márkaépítési stratégiák széles skáláját tudom megvalósítani igény szerint, ha az ügyfél közösségi médiajelenlétének és keresőoptimalizálásának javításáról van szó. Úgy gondolom tudásom és sokrétű tapasztalatom értéket jelenthet az ügyfélkörét számos területen bővítő OnMa ügynökség számára.

Köszönöm, hogy időt szakított a pályázatomra, csatolva küldöm önéletrajzomat, amelyben további részleteket talál eddigi pályafutásomról. Remélem, felkeltettem az érdeklődését, és lehetőségem lesz a további részletekről személyesen is beszélgetni.

Üdvözlettel

Minta János

e-mail cím

telefonszám